Dómari í máli íslensku stúlknanna sem handteknar voru í Tékklandi í síðustu viku sagði við þær ef þær væru samvinnuþýðar væri hægt að ljúka málinu og kveða upp dóm innan þriggja mánaða . Þær sögðu fyrir dómnum að þær vissu ekkert um fíkniefnin sem fundust í töskum þeirra . Stúlkurnar eru 18 ára gamlar . Þær voru að koma frá Brasilíu með millilendingu í München í Þýskalandi . Tollverðir í München urðu varir við fíkniefnin , en ákváðu að leyfa þeim að fljúga áfram til Tékklands þar sem þær voru handteknar . Enginn annar hefur verið handtekinn í tengslum við rannsókn málsins . Í Tékklandi beið þeirra leigubíll . Bílstjóri hans sagði að hann hefði verið beðinn að aka þeim frá flugvellinum á járnbrautarstöðina . Ekkert bendir til þess að hann tengist málinu . Ekkert er því vitað um þá sem taldir eru hafa skipulagt fíkniefnasmyglið , en útilokað talið að stúlkurnar hafi einar staðið að smyglinu . Ekki er búið að leggja fram upplýsingar um hversu mikið af fíkniefnum var í töskunum en í fyrstu frétt tékkneskra fjölmiðla um málið sagði að fundist hefðu tæplega átta kíló af kókaíni . Ekki er víst að magnið sé svo mikið . Einnig á eftir að ljúka rannsókn á styrk efnanna . Stúlkurnar voru handteknar á miðvikudag og voru í yfirheyrslum fram á fimmtudagsmorgun . Þær komu síðan fyrir dómara á föstudag þar sem þær voru úrskurðaðar í sjö mánaða gæsluvarðhald . Ekki er óalgengt í Tékklandi að menn sem grunaðir eru um alvarleg brot séu dæmdir í svo langt gæsluvarðhald . Könnuðust ekki við fíkniefnin Dómari sagði við stúlkurnar á föstudaginn að ef þær væru samvinnuþýðir væri hægt að ljúka rannsókn málsins og kveða upp dóm innan þriggja mánaða . Þær gáfu ekkert til kynna á föstudaginn að þær væru tilbúnar til að aðstoða við rannsókn málsins . Þær sögðust ekkert vita um fíkniefnin sem fundust í töskunum og gáfu því engar upplýsingar um hver hefði komið þeim þar fyrir eða hvað þær ætluðu að gera við efnin . Stúlkurnar eru hvor í sínu fangelsinu og munu að öllu óbreyttu verða þar næstu sjö mánuðina eða þar til dómur fellur . Þær hafa ekki fengið að tala við foreldra sína og raunar hefur enginn Íslendingur talað við þær síðan þær voru handteknar nema ræðismaður Íslands í Prag . Reiknað er með að þær verði yfirheyrðar að nýju í þessari viku og þá reynir á hvort þær muni á einhvern hátt aðstoða lögreglu við rannsókn málsins . Búið er að skipa stúlkunum lögmenn og túlkur aðstoðar þær . Þær geta átt von á að fá þunga dóma . Verjendur þeirra vonast eftir að ungur aldur þeirra hafi áhrif á refsinguna , en eins geta þær átt von á vægari dómi ef þær aðstoða við rannsókn málsins . Frekar sjaldgæft er hins vegar að burðardýr segi til þeirra sem skipuleggja fíkniefnasmygl . Ekkert liggur fyrir um hvort stúlkurnar muni taka út refsingu á Íslandi , en það kemur ekki til álita fyrr en rannsókn lögreglu er lokið og búið er að dæma í málinu . Feður stúlknanna sögðu í Kastljósi Ríkisútvarpsins í gærkvöldi að báðar stúlkurnar hefðu byrjað ungar í vímuefnaneyslu og afbrotum . Þær hafa báðar farið í meðferðir vegna neyslu sinnar en ekki náð tökum á vandanum .